Müüdihõnguline on ka Tusculum, mis hävines aastal 1199, aga mille varemed asuvad Frascati ligidal. Selle asutajaks oli Telegonos, Odysseuse ja Kirke (kes viimast Circeo kandis võrgutas) poeg. Telegonose tütart Mamiliat, omakorda, peetakse aga rooma tähtsa pere gens Mamilia esiemaks. Aastal 509 a.c. saab Roomast vabariik ning Tarquinius Superbus, viimane rooma kuningas, palub abi Tusculumi valitsejalt ja Latiinide Liidu mõjukalt liikmelt Octavius Mamiliuselt. Arved õiendatakse 496.a.c. lahingus Regilluse järve ligidal, aga ka seekord sekkuvad jumalad maistesse tegemistesse ja ei keegi vähem kui Kastor ja Pollux, kuulsad Dioskuurid. Õigupoolest ahvatlesid roomlased neid uute templite ja rikkalike aupidustustega, et nad Tusculumilt toetuse ära võtaksid. Ja kui järgmisel lahingupäeval ilmutavad võimsad kaksikud end täies hiilguses rooma sõdurite rivi ees, siis on sõja saatus otsustatud. Latiinide Liit annab alla ja lahingu tagajärjeks on kuulus liiduleping "Foedus Cassianum".